Avoimen ammattikorkeakoulun opiskelija ei saa peruspäivärahaa, jos hän suorittaa kursseja yli viisi opintopistettä kuukaudessa.

Työttömäksi jäänyt 23-vuotias Joona Hallikainen joutui ikävään tilanteeseen kun hän opiskeli avoimen ammattikorkeakoulun kursseja. TE-keskus ilmoitti Hallikaiselle perivänsä tämän ainoan tulon eli peruspäivärahan elokuulta lähtien, koska hänet katsottiin päätoimiseksi opiskelijaksi. Opintotukea Hallikainen ei kuitenkaan saa, koska sitä ei makseta avoimen ammattikorkeakoulun opiskelijoille.

– Vuoden loppuun saakka keräsin yli 30 opintopistettä, kunnes TE-toimisto puuttui peliin. He vaativat selvitystä opinnoistani; olin opiskellut yli 5 opintopistettä kuukautta kohti, ja se katsottaisiin päätoimiseksi opiskeluksi, Hallikainen kirjoittaa Puheenvuoron blogissaan.

Jyväskylän TE-toimiston koulutusohjauksen asiantuntija Tarja Välilä kertoo Uudelle Suomelle, että yli viisi opintopistettä kuukaudessa opintoja suorittavat lasketaan päätoimisiksi opiskelijoiksi, ja siksi he eivät saa peruspäivärahaa.

Poikkeustapauksia on Välilän mukaan kuitenkin myönnetty yli 25-vuotiaille. Hallikaisella ei kuitenkaan tällaiseen puoltoon olisi mahdollisuutta, koska hän on 23-vuotias.

–Kun on päätoimista opiskelua työttömyysetuudella, niin näihin on tehty jonkin verran puoltoja, mutta sitä pitää anoa ennen opintojen aloittamista, Välilä sanoo Uudelle Suomelle.

Välilä korostaa, että avoimessa opiskelevan pitäisi etukäteen selvittää oma tilanteensa, ettei yllätyksiä pääsisi tulemaan. Hän myöntää, että on ongelmallista, jos henkilöltä peritään jälkeenpäin peruspäivärahoja samalla kun tällä ei ole mitään tuloja.

–Jos ei ole tuloja mistään, niin mistä sitä sitten maksetaan? Välilä toteaa.

Hallikainen toivoo, että joku reagoisi avoimessa ammattikorkeakoulussa opiskelevan heikkoon asemaan.

–Opintotukeen ei ole oikeutta vaikka opiskelu olisi päätoimista, opiskelija-alennuksiin ei ole oikeutta, kouluruokailu-alennukseen ei ole oikeutta, ja opiskelu on kaiken lisäksi maksullista, hän kertoo.

Jyväskylän ammattikorkeakoulu mahdollistaa tutkinto-opiskelijaksi pääsyn avoimen ammattikorkeakoulun erillishaun kantta. Erillishakuun tarvitaan kuitenkin 60 opintopisteen verran opintoja avoimessa ammattikorkeakoulussa.

Hallikaisen mielestä TE-toimiston pitäisi sallia yli viiden opintopisteen kuukausittaiset opinnot ilman peruspäivärahan menettämistä, jotta erillishakuun tarvittavien 60 opintopisteen suorittaminen olisi mahdollista kohtuullisessa ajassa.

– Tällä hetkellä peruspäivärahan varassa elävän on mahdotonta haaveilla tuosta 60 opintopisteestä, koska TE-toimisto sallii vuositasolla vain noin 40 opintopisteen opiskelun, Hallikainen toteaa.